**POZIV ZA FINANCIRANJE INSTITUCIONALNIH ISTRAŽIVAČKIH PROJEKATA**

**financiran iz izvora 581 – Mehanizam za oporavak i otpornost**

***Sveučilište u Zagrebu Fakultet šumarstva i drvne tehnologije***

*16. svibnja, 2025.*

SADRŽAJ

[1. Uvodne informacije 2](#_Toc182232422)

[1.1. Financijska alokacija i iznosi bespovratnih sredstava 2](#_Toc182232423)

[1.2. Predmet, ciljevi i pokazatelji Poziva 2](#_Toc182232424)

[2. Prihvatljivi predlagatelji projektnog prijedloga 3](#_Toc182232425)

[3. Usklađenost s načelom „ne nanosi bitnu štetu“ 3](#_Toc182232426)

[4. Prihvatljivost troškova za provedbu projekta 7](#_Toc182232427)

[5. Postupak vrednovanja 8](#_Toc182232428)

[6. Sadržaj i način podnošenja projektnog prijedloga 9](#_Toc182232429)

[7. Provedba projekta 9](#_Toc182232430)

[7.1. Obaveze voditelja projekta i matične ustanove tijekom provedbe projekata 9](#_Toc182232431)

[7.2. Postupanje u slučaju nepravilnosti 10](#_Toc182232432)

[7.3. Prihvatljivost troškova 12](#_Toc182232433)

[7.4. Izvještavanje 13](#_Toc182232434)

[8. Informiranje i vidljivost 14](#_Toc182232435)

[9. Obrasci i prilozi 15](#_Toc182232436)

# Uvodne informacije

Sklapanjem Programskih ugovora između Ministarstva znanosti, obrazovanja i mladih (u daljnjem tekstu: MZOM) i javnih visokih učilišta utvrđuje se višegodišnje financiranje sredstvima državnoga proračuna Republike Hrvatske i Nacionalnog plana oporavka i otpornosti 2021. – 2026. u skladu s postupkom propisanim Zakonom o visokom obrazovanju i znanstvenoj djelatnosti (NN 119/22) i Uredbom o programskom financiranju javnih visokih učilišta i javnih znanstvenih instituta u Republici Hrvatskoj (NN 78/23).

Sveučilište u Zagrebu Fakultet šumarstva i drvne tehnologije (u daljem tekstu: FŠDT) će u postupku sklapanja Programskog ugovora, iz sredstava Nacionalnog plana oporavka i otpornosti 2021. – 2026. (u daljnjem tekstu: NPOO) financirati temeljna i primijenjena znanstvena istraživanja koja se provode u okvirima kompetitivnih istraživačkih projekata definiranih Pravilnikom o uvjetima i postupku dodjele sredstava u okviru institucionalnih istraživačkih projekata na FŠDT-u.

U skladu s Odlukom o sustavu upravljanja i praćenja provedbe aktivnosti u okviru Nacionalnoga plana oporavka i otpornosti 2021.-2026. (NN 78/21; dalje u tekstu: NPOO), MZOM kao tijelo državne uprave nadležno za komponentu/pod-komponentu NPOO-a C3.2. „*Podizanje istraživačkog i inovacijskog kapaciteta*“ u sklopu ovog Poziva osigurava i upute za provedbu i izvještavanje namijenjene Voditeljima projekata i matičnim ustanovama, koji će provoditi projekte financirane ovim Pozivom. Glavna svrha uputa je dati kratki pregled obveza i odgovornosti Voditelja projekata i njihovih matičnih ustanova. S obzirom na korištenje sredstava NPOO-a za financiranje institucionalnih istraživačkih projekata, provedba projekata je podložna izvršenju provjera i revizije od strane tijela iz institucionalnog okvira sustava upravljanja i praćenja provedbe aktivnosti NPOO-a, stoga je naročito važno da se matične ustanove pridržavaju odredbi Programskog ugovora i povezanih dokumenata te ovih uputa.

## Financijska alokacija i iznosi bespovratnih sredstava

Ukupni iznos bespovratnih sredstava raspoloživ za dodjelu u okviru ovog Poziva je 1.255.567,48 EUR. Sukladno tome, iznos godišnjeg financiranja institucijskih istraživačkih projekata je 313.891,87 EUR.

Iznos financiranja je od 70.000,00 do najviše 150.000,00 EUR po projektu za ukupno 48 mjeseci trajanja projekta, pri čemu godišnji iznos financiranja ne može biti viši od 40.000,00 EUR.

U slučaju da ukupan proračun dostupan za financiranje institucijskih istraživačkih projekata ne bude u potpunosti iskorišten, neiskorištena sredstva ravnomjerno će se preraspodijeliti po ostalim projektima koji su predloženi za financiranje.

## Predmet, ciljevi i pokazatelji Poziva

Projekti koji će se financirati na temelju ovog Poziva temeljit će se na inovativnim istraživačkim idejama u polju šumarstva i u polju drvne tehnologije.

Za potrebe praćenja postignuća projekta, predlagatelji su dužni u projektnom prijedlogu navesti pokazatelje kojima će projektni prijedlog doprinijeti, a sukladno ***Katalogu ciljeva i pokazatelja*** koja se nalazi u prilogu (Prilog 1) ovog Poziva (npr. broj radova, broj suradnji s inozemnim partnerima, broj formalnih suradnji s gospodarskim subjektima i sl.). Obavezno se mora navesti posebni cilj *1.1 Povećanje sudjelovanja javnih visokih učilišta i javnih znanstvenih instituta u kompetitivnom projektnom financiranju*, pokazatelj *broj znanstvenih radova u SCOPUS i WoS, A1 časopisima te međunarodno recenziranim zbornicima za društvene i humanističke znanosti te umjetničko područje,* te najmanje još 2 pokazatelja. Osim pokazatelja iz Kataloga predlagatelj može navesti i dodatne pokazatelje, odnosno rezultate provedbe projekta. Pokazatelji koji doprinose programskim pokazateljima navode se odvojeno od ostalih pokazatelja ostvarenja rezultata projekta.

Digitalna dimenzija komponente „Obrazovanje, znanost i istraživanje“ NPOO-a, u okviru reforme C3.2 obuhvaća digitalni razvoj istraživačkih organizacija i sveučilišta te digitalizaciju baza podataka kako bi se ojačali administrativni kapaciteti u smislu praćenja napretka u istraživačkom sektoru, te na taj način postigao doprinos postizanju ciljeva digitalne tranzicije[[1]](#footnote-2).

Sredstvima NPOO-a planirano je institucionalno financiranje istraživačkih aktivnosti koje uključuju razvoj digitalnog područja (ulaganja u aktivnosti istraživanja i inovacija uključujući istraživačke centre izvrsnosti, industrijsko istraživanje, eksperimentalni razvoj, studije izvedivosti, stjecanje trajnih sredstava ili nematerijalne imovine za aktivnosti istraživanja i inovacija u području digitalnih tehnologija[[2]](#footnote-3)).

Stoga će se u okviru ovog Poziva pratiti evidencija projekata koji doprinose ostvarenju ciljeva digitalne tranzicije ili rješavanju izazova koji iz njih proizlaze. U tu svrhu prijavitelji u sklopu Prijavnog obrasca (Obrazac 1.) označavaju uključuju li aktivnosti projekta digitalna istraživanja (sukladno prilogu VII. Uredbe o uspostavi Mehanizma za oporavak i otpornost[[3]](#footnote-4)).

# Prihvatljivi predlagatelji projektnog prijedloga

Predlagatelji projektnog prijedloga ujedno su i voditelji istraživanja.

Voditelji istraživanja moraju biti zaposleni na znanstveno-nastavnom radnom mjestu na FŠDT-u punom radnom vremenu, u vrijeme prijave i za vrijeme trajanja projekta, koji su istraživački aktivni u području istraživanja i odgovorni za provedbu projekta i upravljanje istraživačkom grupom.

Jedan znanstvenik može u svojstvu predlagatelja projektnog prijedloga odnosno voditelja projekta prijaviti jedan projektni prijedlog po natječajnome roku. Jedan istraživač može istodobno biti na jednom istraživačkom projektu.

Na poziv se ne mogu prijaviti u svojstvu voditelja projektnog prijedloga zaposlenici FŠDT-a koji nisu zaposleni na znanstveno-nastavnom radnom mjestu za vrijeme trajanja projekta, koji nisu zaposleni u punom radnom vremenu, kao niti naslovni nastavnici i profesori emeritusi FŠDT-a.

U prijavi projekta voditelj navodi još najmanje šest članova projektnog tima u svojstvu suradnika, koji moraju biti djelatnici FŠDT-a na znanstveno-nastavnim ili suradničkim radnim mjestima asistenta i višeg asistenta. Osim njih, voditelj projekta može kao članove projektnog tima navesti i druge istraživače, koji su zaposlenici institucija u Republici Hrvatskoj ili inozemstvu.

Svi članovi projektnog tima, koji su zaposlenici FŠDT-a, moraju imati ažurirane CRORIS i Google Scholar profile.

# Usklađenost s načelom „ne nanosi bitnu štetu“

Sva ulaganja sufinancirana sredstvima Mehanizma za oporavak i otpornost[[4]](#footnote-5), a sukladno tome i projekti podržani ovim pozivom moraju biti usklađena s načelom ''ne nanosi bitnu štetu'' (''do no significant harm'').

Načelo „ne nanosi bitnu štetu“ podrazumijeva da gospodarska djelatnost koja se financira proračunskim sredstvima ne nanosi bitnu štetu okolišnim ciljevima, odnosno da nema negativan utjecaj na njih. Pri procjeni gospodarske djelatnosti u odnosu na okolišne ciljeve u obzir se uzima učinak na okoliš same djelatnosti, kao i potencijalni učinak na okoliš tehnologije, proizvoda ili drugog rješenja koje proizlazi iz te djelatnosti tijekom njegova životnog ciklusa.

Bitna šteta okolišnim ciljevima definirana je u Uredbi (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (u daljnjem tekstu: Uredba o taksonomiji). Taksonomija definira šest okolišnih ciljeva (u tablici niže).

**Kako bi bio prihvatljiv**, projektni prijedlog mora biti u skladu s načelom „ne nanosi bitnu štetu“ (eng. *do no significant harm,* skraćeno *DNSH*). To znači da projekt ne uključuje aktivnosti kojima se nanosi bitna šteta bilo kojem od okolišnih ciljeva u smislu članka 17. Uredbe o taksonomiji. Istraživačke aktivnosti ne smiju biti povezane s aktivnostima navedenima na listi automatski isključenih aktivnosti unutar DNSH-a te moraju biti usklađene s nacionalnim i EU zakonodavstvom iz područja zaštite okoliša. Navedeno se dokazuje *Obrascem usklađenosti projektnog prijedloga s načelom „ne nanosi bitnu štetu“ (Obrazac 4).*

Prijavitelj u projektnom prijedlogu ne mora dokazivati pozitivan doprinos okolišnim ciljevima, ali projekt ne smije uključivati sljedeće aktivnosti kojima se nanosi bitna šteta bilo kojem od okolišnih ciljeva, u smislu članka 17. Uredbe (EU) 2020/852:

* aktivnosti koje se odnose na fosilna goriva, uključujući daljnju upotrebu
* aktivnosti u okviru EU-ova sustava trgovanja emisijama (ETS) kojima se postižu predviđene emisije stakleničkih plinova koje nisu niže od relevantnih referentnih vrijednosti
* aktivnosti povezane s odlagalištima otpada, spalionicama i postrojenjima za mehaničku biološku obradu
* aktivnosti kod kojih dugotrajno odlaganje otpada može naštetiti okolišu,

te mora biti usklađen s nacionalnim i EU zakonodavstvom iz područja zaštite okoliša.

Nastavno na navedeno, projektni prijedlozi moraju biti usklađeni s dolje navedenim odredbama okolišnih ciljeva:

|  |  |  |
| --- | --- | --- |
| **Redni broj** | **Naziv okolišnog cilja** | **Opis** |
| 1. | *Ublažavanje klimatskih promjena* | Projekt ne dovodi do značajnih emisija stakleničkih plinova te se ne provodi u svrhu eksploatacije, prijevoza ili korištenja fosilnih goriva. Očekivane vrijednosti emisija stakleničkih plinova u cijelom životnom ciklusu tehnologije, proizvoda ili drugog rješenja koje se istražuje ne narušavaju ciljeve smanjenja emisija stakleničkih plinova niti otežavaju primjenu rješenja za ublažavanje klimatskih promjena. |
| 2. | *Prilagodba klimatskim promjenama* | Projekt ne dovodi do povećanog štetnog učinka sadašnje klime i očekivane buduće klime na samu djelatnost ili na ljude, prirodu ili imovinu. Bitna šteta za cilj može se prouzročiti ukoliko projekt, uključujući tehnologiju, proizvod ili drugo rješenje koje se istražuje, (i) nisu prilagođeni štetnim učincima klimatskih promjena, kada su djelatnost ili proizvod izloženi riziku od takvih učinaka, ili (ii.) su loše prilagođeni na način da se rješenjem za prilagodbu štiti jedno područje (ljudi, priroda ili imovina), a istodobno povećava rizik na drugom području. |
| 3. | *Korištenje i zaštita vodnih i morskih resursa* | Projekt ne šteti dobrom stanju ili dobrom ekološkom potencijalu vodnih tijela, uključujući površinske i podzemne vode ili dobrom stanju okoliša morskih voda. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |
| 4. | *Kružno gospodarstvo, uključujući sprečavanje nastanka i recikliranje otpada* | Projekt ne dovodi do značajne neučinkovitosti u uporabi materijala ili u izravnoj ili neizravnoj uporabi prirodnih resursa, do značajnog povećanja stvaranja, spaljivanja ili odlaganja otpada ili dugoročnog odlaganja otpada koje može uzrokovati bitnu i dugoročnu štetu za okoliš. Tehnologija, proizvod ili drugo rješenje koje se istražuje ne uključuje značajne rizike za ciljeve kružnog gospodarstva. |
| 5. | *Prevencija i kontrola onečišćenja zraka, vode i tla* | Projekt ne dovodi do značajnog povećanja emisija onečišćujućih tvari u zrak, vodu ili tlo. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |
| 6. | *Zaštita i obnova biološke raznolikosti i ekosustava* | Projekt nije štetan za dobro stanje i otpornost ekosustava ili za stanje očuvanosti staništa i vrsta, među ostalim onih od interesa za Uniju. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |

Kao što je gore navedeno, projektni prijedlozi moraju biti usklađeni sa sljedećim nacionalnim i zakonodavstvom Europske unije iz područja zaštite okoliša:

* Direktiva 2014/52/EU Europskog parlamenta i Vijeća od 16. travnja 2014. o izmjeni Direktive 2011/92/EU o procjeni utjecaja određenih javnih i privatnih projekata na okoliš;
* Direktiva 2001/42/EZ Europskog parlamenta i Vijeća od 27. lipnja 2001. o procjeni učinaka određenih planova i programa na okoliš;
* Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore;
* Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica;
* Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike;
* Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja);
* Direktiva 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva;
* Direktiva 2012/18/EU Europskog parlamenta i Vijeća od 4. srpnja 2012. o kontroli opasnosti od velikih nesreća koje uključuju opasne tvari, o izmjeni i kasnijem stavljanju izvan snage Direktive Vijeća 96/82/EZ;
* Tehničke smjernice Europske komisije o primjeni načela nenanošenja bitne štete u okviru Uredbe o Mehanizmu za oporavak i otpornost (2021/C 58/01);
* Zakon o zaštiti okoliša (NN 80/13, 153/13, 78/15, 12/18, 118/18);
* Zakon o vodama (NN 66/19, 84/21);
* Zakon o gospodarenju otpadom (NN 84/21);
* Zakon o sustavu civilne zaštite (NN 82/15, 118/18 i 31/20);
* Uredba o procjeni utjecaja zahvata na okoliš (NN 61/2014).

Dostavom popunjenog Obrasca 4. predlagatelj projektnog prijedloga dokazuje da je njegov projektni prijedlog usklađen s uvjetima koji su navedeni za svaki okolišni cilj te s nacionalnim i EU zakonodavstvom iz područja zaštite okoliša, odnosno da je usklađen s načelom „ne nanosi bitnu štetu“.

# Prihvatljivost troškova za provedbu projekta

Vrste dozvoljenih odnosno prihvatljivih troškova:

1. TROŠKOVI ISTRAŽIVANJA – troškovi provođenja eksperimenata, istraživački rad u laboratorijima i na terenu, što uključuje troškove puta i smještaja, kemikalije i laboratorijski potrošni materijal, nabavu stručne literature, podmirivanje troškova za mobilnost istraživača na nacionalnoj i međunarodnoj razini i sl. Vanjske usluge mogu se koristiti isključivo ukoliko na FŠDT-u ne postoje vlastiti kapaciteti/kompetencije za provedbu potrebnih aktivnosti.
2. TROŠKOVI OPREME - sredstva za nabavu, nadogradnju i održavanje istraživačke opreme, što uključuje i informatičku i programsku opremu (software)
3. TROŠKOVI USAVRŠAVANJA I DISEMINACIJE - sredstva za sudjelovanje na znanstvenim skupovima, kao i za različite programe usavršavanja, organizaciju znanstvenih skupova
4. TROŠKOVI OTVORENOG PRISTUPA - sredstva za objavljivanje znanstvenih radova, komunikaciju rezultata prema javnosti i popularizaciju znanstvenog rada (uključujući troškove pripreme i tiska materijala).
5. OSTALI TROŠKOVI - sredstva za uredski materijal, poštanske troškove i druge troškove koji su u trenutku podnošenja projektnog prijedloga nepredvidivi, a moguće ih je opravdati kao nužne za provedbu projektnih aktivnosti

Udjeli pojedinih troškova definirani su na sljedeći način (ravnomjerno raspoređeno po projektnim godinama):

Kategorija 1: maksimalno 40 %

Kategorija 2: maksimalno 70 % (informatička oprema može biti maksimalno 10 % od ukupnog iznosa)

Kategorija 3: maksimalno 20 %

Kategorija 4: maksimalno 20 %

Kategorija 5: maksimalno 10 %.

Tijekom razdoblja provedbe projekta dozvoljeno je realociranje financijskih sredstava u okviru pojedinih kategorija u financijskom planu do granice od najviše 20 % (osim u slučaju kategorije 3). Detaljnije odredbe vezane uz izmjene proračuna navedene su u poglavlju 7. Provedba projekta.

Neprihvatljivi troškovi:

* Troškovi carine, špedicije i pripadajućih taksi;
* Porez na dodanu vrijednost (PDV) za koji korisnik ima pravo ostvariti odbitak;
* Troškovi amortizacije imovine čijem stjecanju su doprinijela javna sredstva;
* Bilo kakve isplate dobiti uključujući dividende;
* Rezerviranja za buduće moguće gubitke ili troškove;
* Kamate i ostali financijski troškovi;
* Kazne, financijske globe i troškovi sudskog spora;
* Kupnja ili zakup zemljišta i nekretnina;
* Izgradnja objekta i infrastrukture;
* Troškovi najma poslovnog prostora;
* Kupnja ili nabava motornog vozila;
* Troškovi koji su nastali prije datuma odobrenja projektnog prijedloga;
* Troškovi koji se već financiraju putem drugih nacionalnih ili EU programa;
* Troškovi koji se odnose na ulaganja u svrhu jačanja proizvodnih ili prodajnih kapaciteta prijavitelja i/ili partnera;
* Troškovi sudjelovanja i putovanja na sajmove i konferencije sa svrhom komercijalizacije;
* Troškovi oglašavanja, prodaje i/ili distribucije proizvoda ili usluga;
* Svi ostali troškovi koji nisu navedeni u kategoriji prihvatljivih troškova.

# Postupak vrednovanja

Temeljni kriteriji za vrednovanje projektnih prijedloga su:

* Znanstvena kvaliteta projektnog prijedloga i važnost istraživanja,
* Znanstvena kvaliteta voditelja i istraživačkog tima,
* Izvedivost projekta,
* Doprinos razvoju istraživanja na instituciji i usklađenost sa Strateškim smjernicama znanstvenoistraživačke djelatnosti Sveučilišta u Zagrebu i Strategijom razvoja 2025.-2029. Sveučilišta u Zagrebu Fakulteta šumarstva i drvne tehnologije, Strategijom znanstvenoistraživačkih aktivnosti Šumarskog fakulteta u Zagrebu 2021.-2025. i Istraživački prioritetima Sveučilišta u zagrebu Fakulteta šumarstva i drvne tehnologije.
* Doprinos provedbi digitalnih istraživanja (npr. primjena digitalnih tehnologija, izrada baze podataka ili repozitorija i sl.).

Sukladno utvrđenim kriterijima, projekti će se ocjenjivati prema sljedećoj shemi *:*

* znanstvena kvaliteta projektnog prijedloga i važnost istraživanja 40 % ocjene,
* znanstvena kvaliteta voditelja i istraživačkog tima 30 % ocjene,
* izvedivost projekta 15 % ocjene,
* doprinos razvoju istraživanja 10 % ocjene,
* doprinos provedbi digitalnih istraživanja 5 % ocjene.

Postupak vrednovanja provodi se u sljedećim koracima

1. administrativna provjera dostavljene dokumentacije koju provodi Ured za međunarodnu i međuinstitucijsku suradnju FŠDT-a,
2. istorazinsko vrednovanje (eng. *peer review*) u kojem svaki projektni prijedlog od stručnjaka tj. recenzenata dobiva dvije recenzije,
3. objedinjavanje ocjena istorazinskog vrednovanja koje provodi Povjerenstvo za vrednovanje projekata,
4. objava privremene rang list projekata predviđenih za financiranja (projektni prijedlozi ocijenjeni s manje od 50 % ukupnog broja bodova neće se financirati),
5. obrada eventualnih prigovora na vrednovanje koje provodi Povjerenstvo za prigovore,
6. postupak završnog rangiranja koji provodi Povjerenstvo za vrednovanje projekata,
7. Fakultetsko vijeće donosi konačnu odluku o financiranju, koja stupa na snagu nakon potpisivanja Programskog ugovora s Ministarstvom znanosti, obrazovanja i mladih.

Očekivano trajanje postupka vrednovanja je 30 dana.

Vrednovanje projektnih prijedloga (recenziju) u potpunosti provode vanjski neovisni stručnjaci, koji nisu sadašnji ili bivši zaposlenici FŠDT-a.

U okviru postupka vrednovanja projekata Povjerenstvo za vrednovanje projekata može zatražiti razgovor s predlagateljem projekta i promjenu projektnog prijedloga te financijskog plana realizacije projekta.

# Sadržaj i način podnošenja projektnog prijedloga

Prijava na Poziv sastoji se od dostave projektnoga prijedloga na obrascima za prijavu koji se podnose samo u elektroničkome obliku Uredu za međunarodnu i međuinstitucijsku suradnju FŠDT-a putem Urudžbenog zapisnika i pismohrane ([pisarnica@sumfak.unizg.hr](mailto:pisarnica@sumfak.unizg.hr)), na hrvatskom jeziku.

Dokumenti koji čine projektni prijedlog:

* Obrazac 1. Prijavni obrazac – sažetak projekta, projektni prijedlog (cilj istraživanja, metodologija, očekivani rezultati i pokazatelji), popis najvažnijih postignuća voditelja projekta, članovi istraživačke grupe
* Obrazac 2. Radni plan
* Obrazac 3. Financijski plan
* Obrazac 4. Obrazac usklađenosti projektnog prijedloga s načelom „ne nanosi bitnu štetu“
* Pisma namjere suradnika s drugih znanstvenih organizacija o sudjelovanju na projektu, vlastoručno potpisano (ne treba potpisivati čelnik organizacije).

**Rok za prijavu**

Rok za prijavu na Poziv je *06. lipnja 2025.* **do** *13:00* **sati (CET).**

Sve prijave zaprimljene nakon definiranog roka neće se razmatrati.

Upiti vezani uz Poziv zaprimaju se putem elektroničke pošte na adresu: ivlastel@sumfak.unizg.hr

# Provedba projekta

## Obaveze voditelja projekta i matične ustanove tijekom provedbe projekata

U skladu s Programskim ugovorom i Odlukom o financiranju institucionalnih istraživačkih projekata, voditelji projekata i njihove matične ustanove odgovorni su za provedbu predviđenih aktivnosti i postizanje predviđenih rezultata. Voditelji projekata obvezni su provesti ugovorene projekte s dužnom pažnjom, transparentno te u skladu s najboljom praksom i primjenjivim propisima, dok je matična ustanova obvezna osigurati resurse potrebne za pravovremenu, učinkovitu i uspješnu provedbu projekata. Prilikom provedbe projekata nužno je pridržavati se navedenih i definiranih rokova te voditi računa o održivosti rezultata i funkcionalnosti projekata uz osiguravanje neponištivosti postignutih pokazatelja.

Prilikom provedbe projekata ključno je pridržavati se sljedećih smjernica:

* **Ukupan iznos** dodijeljen pojedinom javnom visokom učilištu za financiranje institucionalnih istraživačkih projekata financiranih iz sredstava Nacionalnog plana za oporavak i otpornost 2021.-2026. se ne može mijenjati.
* **Izmjene financijskog plana** - U svrhu jednostavnijeg provođenja projekata moguće je odstupanje u iznosu do granice propisane Uputama za podnositelje projektnih prijedloga između kategorija troškova financijskog plana, bez posebnog odobrenja MZOM-a, pri čemu odstupanja ne mogu promijeniti ukupan iznos planiranih sredstava za navedeno razdoblje.

U okviru dopuštenog odstupanja, prihvatljivo je uvesti novu stavku unutar pojedine kategorije troška, u skladu s uvjetima poziva, koja je neophodna za provedbu projekta, ali isključivo ako za pokrivanje troškova takve stavke postoje neutrošena sredstva u drugim kategorijama.

* **Izmjene članova istraživačkog tima,** uključujući voditelja projekta, odgovornost su matične ustanove te je u takvim slučajevima potrebno postupati u skladu s internim pravilima matične ustanove i uz osiguravanje nepromijenjenosti zaključaka iz postupaka dodjele/odobrenja projekata, posebice ocjene znanstvene kvalitete istraživačkog tima. O svim izmjenama istraživačkog tima i drugim relevantnim izmjenama nužno je obavijestiti MZOM u najkraćem mogućem roku (pritom voditi računa o održavanju znanstvene kvalitete istraživačkog tima).
* **Odvojeno računovodstvo** - Matične ustanove koje provode projekte dužne su projektne troškove računovodstveno evidentirati i odvojiti od redovnog poslovanja. Računovodstveni sustav može biti u sklopu redovnog sustava ili može biti zaseban sustav.

Sustav treba omogućiti da se svi troškovi koji se odnose na pojedini projekt mogu jednostavno identificirati i provjeriti. Navedeno se može postići koristeći posebnu aktivnost/mjesto troška za projekt ili na način da se u sklopu postojećeg sustava omogući jasna identifikacija i praćenje troškova.

## Postupanje u slučaju nepravilnosti

Sva tijela uključena u provedbu NPOO-a, stoga i matične ustanove kao korisnici sredstava, obvezna su u okviru svojih nadležnosti poduzimati sve mjere prevencije, otkrivanja, postupanja, izvještavanja o nepravilnostima te praćenja postupanja po utvrđenim nepravilnostima i sumnjama na prijevaru, s ciljem zaštite financijskih interesa EU-a i nacionalnih financijskih interesa.

U okviru ukupnog procesa upravljanja nepravilnostima, ozbiljne nepravilnosti obuhvaćaju dvostruko financiranje, sukob interesa, prijevare i korupciju.

* **Sukob interesa** nastaje kada je ugroženo nepristrano i objektivno obnašanje funkcije financijskog izvršitelja ili druge osobe zbog obiteljskih, emotivnih, političkih ili nacionalnih razloga, ekonomskog interesa ili drugog izravnog ili neizravnog osobnog interesa.
* **Dvostruko financiranje** je financiranje predloženih prihvatljivih izdataka i primanje naknada za troškove za koje je već zatraženo ili će biti zatraženo i/ili ostvareno pravo na (su) financiranje iz bilo kojeg drugog javnog izvora EU ili nacionalnog uključujući sredstva dodijeljena za NPOO.
* **Prijevara** je ponašanja u svrhu ostvarivanja osobne koristi, koristi za povezanu osobu ili treću stranu ili prouzročenja gubitka za trećega. Prijevara nema samo potencijalni štetni financijski učinak, već može naštetiti i ugledu tijela Sustava upravljanja i praćenja provedbe aktivnosti NPOO-a koja su odgovorna za upravljanje sredstvima na učinkovit način.
* **Korupcija** znači primanje i davanje mita, odnosno zlouporaba (javne) ovlasti u osobne svrhe. Primanje mita znači postupanje javnog službenika koji izravno ili putem posrednika traži ili prima bilo kakvu korist za sebe ili za treću stranu, ili prihvaća obećanje takve koristi, kako bi djelovao ili se suzdržao od djelovanja u skladu sa svojom dužnosti ili pri obavljanju svoje funkcije na način koji šteti ili bi mogao štetiti financijskim interesima Unije. Davanje mita znači postupanje osobe koja obećava, nudi ili daje, izravno ili putem posrednika, bilo kakvu korist javnom službeniku za njega ili za treću stranu, kako bi djelovao ili se suzdržao od djelovanja u skladu sa svojom dužnosti ili pri obavljanju svoje funkcije na način koji šteti ili bi mogao štetiti financijskim interesima Unije. Može obuhvaćati niz različitih tipova prijevare kao npr. dostavljanje lažnih računa, prijavljivanje izdataka koji stvarno nisu nastali ili namjerno zanemarivanje ugovornih obveza. Najčešći oblik korupcije se odnosi na korupciju putem davanja/primanja novčanih iznosa ali se može odnositi i na davanje/primanje ostalih pogodnosti (od strane davatelja u svrhu obavljanja određenih usluga i od strane njihova primatelja).

Provjere četiriju ozbiljnih nepravilnosti – sukoba interesa, dvostrukog financiranja, prijevara i korupcije u posebnom su fokusu provjera, kontrola i revizija korištenja sredstava NPOO-a, stoga je posebice važno osigurati i slijediti mehanizme koji u matičnim ustanovama postoje u tom smislu te ukoliko ne postoje, potrebno ih je razviti barem za zadovoljavanje minimalnih razina osiguranja.

Detaljne upute i postupanje u slučaju nepravilnosti opisani su u Zajedničkim nacionalnim pravilima koja predstavljaju okvir postupanja za tijela koja provode reforme i ulaganja u okviru NPOO-a, kao i prijavitelje koji se prijavljuju za dodjelu bespovratnih sredstava iz NPOO-a te korisnike tih sredstava (Prilog 2).

* Matična ustanova osigurava da voditelji projekata provode projekte u skladu s pravilima i procedurama institucije te ostalim primjenjivim propisima te da se za svaki trošak osigurava revizorski trag i potrebna dokumentacija za pravdanje aktivnosti, rezultata i troškova.
* Matična ustanova u svakom trenutku provedbe projekta, a u svrhu osiguravanja pravilnosti i zakonitosti izdataka, mora osigurati mogućnost uvida u relevantne akte (npr. Pravilnik o provedbi jednostavne nabave, Pravilnik o službenim putovanjima i sl.), dokumentaciju vezanu uz prihvatljivost troškova (npr. dokaze o postupku nabave, dokaze o plaćanju, konto kartice svakog projekta) te svu ostalu relevantnu dokumentaciju tijelima koja imaju pravo obaviti reviziju projekta, odnosno imaju pravo pristupa dokumentaciji, podatcima i informacijama.
* Matična ustanova i voditelj projekta odgovorni su za pravilno arhiviranje i čuvanje dokaza o provedbi projekata, na način da se sva programsko/projektna dokumentacija može lako provjeriti, uz sljedivost i dostupnost u realnom vremenu. Dostupnost dokumentacije potrebno je osigurati u razdoblju od 5 godina računajući od izvršene posljednje isplate korisniku (matičnoj ustanovi).
* S osobnim podatcima postupa se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) te odredbama Zakona o provedbi Opće uredbe o zaštiti podataka (Narodne novine, broj 42/18).

## Prihvatljivost troškova

Svi troškovi trebaju biti realizirani, obračunati, isplaćeni i dokumentirani u skladu s važećim zakonodavstvom i propisima Republike Hrvatske.

Svi računi trebaju biti izdani unutar izvještajnog razdoblja za koje se podnosi izvješće, dok računi koji su izdani izvan izvještajnog razdoblja (datum računa prije početka ili nakon završetka izvještajnog razdoblja) nisu prihvatljivi i nije ih dozvoljeno unositi u izvješće.

Prihvatljivi projektni troškovi su troškovi koji su stvarno nastali od strane matične institucije, a udovoljavaju sljedećim kriterijima:

* nastali su između prvog i zadnjeg datuma provedbe projekta,
* povezani su s predmetom projekta i predviđeni u financijskom planu projekta,
* koriste se isključivo za postizanje cilja/ciljeva projekta i očekivanog/očekivanih ishoda, na način koji je u skladu s načelima ekonomičnosti, učinkovitosti i djelotvornosti,
* mogu se identificirati i provjeriti tako što su zabilježeni u računovodstvenim evidencijama matične institucije te su utvrđeni u skladu s primjenjivim računovodstvenim standardima i općeprihvaćenim računovodstvenim načelima.

Ako se provodi nabava radova, robe i/ili usluga za potrebe projekta, matična ustanova koja provodi nabavu obvezna je prilikom provedbe nabave poštivati primjenjiva pravila. Sve nabave predviđene u okviru projekta, u trenutku pokretanja postupka nabave moraju biti uključene i sadržane u važećem godišnjem planu nabave institucije koji je usklađen s financijskim planom institucije.

## Izvještavanje

Izvještavanje o provedbi projekta temelji se na odobrenom projektu te radnom i financijskom planu. U izvješće se unose samo potrebni podaci vezani uz provedbu radnoga i financijskog plana projekta, koji trebaju biti jasni, pregledni i sažeti, kako bi omogućili vrednovanje rezultata provedbe projekta. Izvješće se sastavlja na hrvatskome (iznimno na engleskom jeziku).

Izvješća se dostavljaju periodično i po završetku projekta te po potrebi na zahtjev Povjerenstva za praćenje projekata.

Izvješća voditelja projekta za pojedini projekt sadrže opisni (deskriptivni) i financijski dio, kao i podatke o:

1. statusu i dinamici Projekta,
2. provedenim aktivnostima u promatranom izvještajnom razdoblju i planiranim aktivnostima u sljedećem kvartalnom razdoblju,
3. utrošenim sredstvima,
4. provedenim i planiranim aktivnostima komunikacije i informiranja,
5. ostvarenim rezultatima i pokazateljima Projekta u odnosu na ciljeve Projekta definirane u projektnom prijedlogu
6. druge podatke bitne za provedbu Projekta.

Također, tijekom provedbe projekata, voditelji projekata i njihove matične institucije osiguravaju usporedno vođenje evidencije odnosno prikaz izvršenja planiranoga i stvarnoga trošenja sredstava.

Čelnik ustanove dužan je na zahtjev Ministarstva znanosti, obrazovanja i mladih, kao tijelu odgovornom za praćenje i nadzor institucionalnih istraživačkih projekata, dostaviti izvješća voditelja projekta uz popratnu izvještajnu dokumentaciju na sljedeću e-adresu: [programskiugovoriVO@mzom.hr](mailto:programskiugovoriVO@mzom.hr).

Izvješća se dostavljaju ovjerena svim potrebnim ovjerama (potpis voditelja projekta, potpis čelnika ustanove i pečat ustanove). Svojim potpisom voditelj projekta i čelnik ustanove potvrđuju točnost dostavljenih podataka.

U prilogu ovog Poziva nalazi se Predložak deskriptivnog i financijskog izvješća voditelja projekta (Prilog 3) i Obrazac za praćenje pokazatelja institucionalnih istraživačkih projekata (Prilog 4).

# Informiranje i vidljivost

Osiguranje vidljivosti projekata je ugovorna obaveza.

Svi financirani projekti moraju biti vidljivi na mrežnoj stranici Fakulteta sa osnovnim podacima o projektu, projektnom timu i znanstvenim aktivnostima na hrvatskom i engleskom jeziku.

Osim navedenog potrebno je osigurati mjere vidljivosti kako bi se osiguralo pružanje koherentnih, djelotvornih i razmjernih ciljanih informacija različitoj publici, među ostalima medijima i javnosti. Pri tome su korisnik i partner dužni, gdje je to primjenjivo, ispravno i vidljivo, prikazati u svim komunikacijskim aktivnostima amblem EU-a s odgovarajućom izjavom o financiranju (koja glasi: „Financira Europska unija – NextGenerationEU”), uzimajući u obzir i sljedeće odredbe:

* Kada se prikazuje zajedno s drugim logotipom, amblem Europske unije mora biti prikazan barem jednako istaknuto i vidljivo kao i drugi logotipi. Amblem mora ostati zaseban i odvojen i ne može se mijenjati dodavanjem drugih vizualnih oznaka, brendova ili teksta. Osim ovog amblema, nikakav drugi vizualni identitet ni logotip ne smiju se koristiti za isticanje potpore EU.
* Kada je to primjenjivo, država članica dužna je navesti sljedeće odricanje od odgovornosti: „*Financira Europska unija – NextGenerationEU*. *Izneseni stavovi i mišljenja samo su autorova i ne odražavaju nužno službena stajališta Europske unije ili Europske komisije. Ni Europska unija ni Europska komisija ne mogu se smatrati odgovornima za njih.*”
* Pri ispunjavanju ostvarenih pokazatelja rezultata projekta u periodično izvješće moguće je uključiti samo one publicirane znanstvene radove koji su proizašli iz projektnih aktivnosti čiji su autori članovi istraživačke grupe te imaju naznačenu potporu predmetnog projekta sufinanciranog sredstvima NPOO-a.
* Sva oprema nabavljena sredstvima projekta treba biti označena na prikladan način. Oznaka treba biti smještena na vidljivom mjestu opreme (ako je moguće, s prednje strane uređaja). Kako bi sadržaj naljepnice bio jasno vidljiv, veličina naljepnice ovisi o veličini predmeta koje se označava. Također, naljepnica treba biti odgovarajuće kvalitete, po mogućnosti plastificirana.

Amblemi i izjava dostupni su na linku:

<https://ec.europa.eu/regional_policy/en/information/logos_downloadcenter/>

Generator uzoraka: <https://www.euinmyregion.eu/generator>

# Obrasci i prilozi

Obrasci koji su sastavni dio Poziva:

Obrazac 1. Prijavni obrazac

Obrazac 2. Radni plan

Obrazac 3. Financijski plan

Obrazac 4. Obrazac usklađenosti projektnog prijedloga s načelom „ne nanosi bitnu štetu“

Prilozi koji su sastavni dio Poziva:

Prilog 1. Popis pokazatelja rezultata sukladno „Katalogu ciljeva i pokazatelja“

Prilog 2. Izdvojena poglavlja zajedničkih nacionalnih pravila (ZNP)

Prilog 3. Predložak deskriptivnog i financijskog izvješća voditelja projekta

Prilog 4. Obrazac za praćenje pokazatelja institucionalnih istraživačkih projekata

1. Nacionalni plan oporavka i otpornosti 2021. – 2026. [↑](#footnote-ref-2)
2. Digitalne tehnologije sukladno Strategiji digitalne Hrvatske za razdoblje do 2032. obuhvaćaju primjenu naprednih tehnologija kao što su 5G/6G, umjetna inteligencija (engl. *artificial intelligence* – AI), strojno učenje (engl. *machine learning*), računarstvo u oblaku (engl. *cloud computing*), tehnologija velikih količina podataka (engl. *Big data*) i tehnologija ulančanih blokova (engl. *blockchain*) [↑](#footnote-ref-3)
3. [Uredba (EU) 2021/241 Europskog parlamenta i vijeća od 12. veljače 2021. o uspostavi Mehanizma za oporavak i otpornost](https://eur-lex.europa.eu/legal-content/HR/TXT/PDF/?uri=CELEX:32021R0241) [↑](#footnote-ref-4)
4. Mehanizam za oporavak i otpornost je mehanizam Europske unije čija je svrha osigurati djelotvornu i znatnu financijsku potporu za ubrzavanje provedbe održivih reformi i povezanih javnih ulaganja u državama članicama te na taj način ublažiti gospodarske i socijalne posljedice pandemije koronavirusa i učiniti europska gospodarstva i društva održivijima, otpornijima i spremnijima za izazove i prilike koje donose zelena i digitalna tranzicija. Temelj za dodjelu sredstava državama članicama su Nacionalni planovi oporavka i otpornosti od 2021. do 2026. koje je odobrila Europska Komisija i u kojima su detaljno razrađene reforme i povezana ulaganja. [↑](#footnote-ref-5)